הוועדה המסדרת, כנסת 20, פרוטוקול מספר 2, 2015-04-15 09:45

זאב אלקין: בוקר טוב לכולם, אנחנו פותחים את הישיבה.

זאב אלקין: יש שלושה סעיפים על סדר היום.

זאב אלקין: למעשה, כולם קשורים אחד לשני.

זאב אלקין: הנושא הראשון הוא החלטה בדבר כינוס המליאה בפגרה לצורך מינוי סגנים זמניים ליושב ראש הכנסת.

זאב אלקין: אני אסביר את המצב הפורמלי שבו אנחנו נמצאים.

זאב אלקין: בדרך כלל ממנים סגנים זמניים ממש בתחילת הכנסת החדשה.

זאב אלקין: תמיד ממנים שני חברי כנסת ותיקים עד שכל הכנסת מסתדרת, ואז יוצאים לפגרה.

זאב אלקין: פה, מכל מיני סיבות, זה גם היה סמוך מאוד לפסח, וכבר התמנה יושב ראש כנסת קבוע, אז לא מונו סגנים זמניים כשיצאנו לפגרה.

זאב אלקין: עכשיו פורמלית כשאנחנו בפגרה, למעשה או שהממשלה צריכה לבקש כינוס מליאה, או שצריך להיות כינוס מליאה מסיבות אחרות.

זאב אלקין: הוא תוכנן בהתחלה לשבוע הבא, אבל בסוף חברי הכנסת שחשבו להגיש בקשה לכינוס מליאה החליטו לא לעשות את זה, 25 חתימות החליטו לא לעשות את זה ולכן יתכן שאנחנו נצטרך כינוס מיוחד של המליאה לצורך מינוי הסגנים.

זאב אלקין: גם אם היה כינוס של 25 חתימות, הנושא הזה לכאורה פורמלית הוא לא נושא שעולה בפגרה.

זאב אלקין: מצד שני, לפי החוק, יושב ראש כנסת חייב סגן, כי למשל אם הוא עוזב את הארץ, לפי החוק חייב להיות מישהו שייכנס לנעליו.

יואב בן צור: שלא יעזוב.

יואב בן צור: ..

זאב אלקין: ולכן אחרי התייעצות עם הייעוץ המשפטי, הנתיב המשפטי שנמצא אמר שצריך בשביל זה המלצה פה אחד בהסכמה של ועדת הכנסת.

זאב אלקין: היה שיח – למעשה, יושב ראש הכנסת בא בשיח עם חברי ועדת הסמכות משני הצדדים, מהקואליציה הזמנית ומהאופוזיציה הזמנית, וקיבל את הסכמתו לכך, ולכן זה הסעיף הראשון שאנחנו מתבקשים לאשר, את עצם העניין שהמליאה בפגרה תמנה את שני הסגנים הזמניים ליושב ראש הכנסת.

יעקב מרגי: יש תאריך יעד לכינוס?

זאב אלקין: כן, כנראה יום שני, נכון?

זאב אלקין: הסברתי ש-25 חתימות מכנסות את המליאה להצעה לסדר, אבל אם רוצים בנוסף לזה – ובזה עוסקים כרגע – להכניס את הנושא הזה, צריך אישור מיוחד בהסכמה פה אחד של ועדת הכנסת.

זאב אלקין: אז אני מביא קודם כל את הבקשה הזאת של יושב ראש הכנסת להצבעה בוועדת הכנסת.

יעקב מרגי: למתי זה מתוכנן?

זאב אלקין: אמרתי יום שני נכון לעכשיו, אבל רק אחרי שאנחנו מאשרים, זה יהיה בסמכות של יושב ראש הכנסת.

<ארבל אסטרחן: ההחלטה היא ש-25 חתימות יוכלו לדרוש את כינוס הכנסת גם לצורך מינוי סגנים.

יעקב מרגי: לא נראה לי שלקואליציה יש בעיה.

זאב אלקין: זה לא עניין של קואליציה אופוזיציה.

אורי מקלב: תעלה קודם כל את סעיף ב ואחרי זה את סעיף א.

אורי מקלב: אני לא מבין למה אתה מכניס את סעיף א לפני סעיף ב.

זאב אלקין: כי אני הולך לפי סדר היום.

אורי מקלב: אבל אני חושב שסדר היום צריך להשתנות.

אורי מקלב: קודם כל צריך להחליט שיש שני סגנים, ואחרי זה להעלות את הנושא הבא.

<ארבל אסטרחן: קודם מחליטים שיש סמכות ל-25 חברי כנסת.

אורי מקלב: אם סעיף א לא מאושר, אין טעם לדון בסעיף ב.

זאב אלקין: וגם אם סעיף ב לא מאושר, סעיף א לא יכול להיות מאושר.

זאב אלקין: זה אותו דבר.

זאב אלקין: אני מביא את הבקשה הזאת להצבעה בוועדת הכנסת, מי בעד?

זאב אלקין: מי נגד?

זאב אלקין: מי נמנע?

זאב אלקין: הצבעה בעד – פה אחד הבקשה אושרה פה אחד.

זאב אלקין: זה אושר פה אחד.

זאב אלקין: עכשיו אני עובר לנושא השני – המלצה בדבר מינוי סגנים ליושב ראש הכנסת.

זאב אלקין: יש פה הרבה חברי כנסת חדשים, אז אני אסביר במה מדובר.

זאב אלקין: אנחנו לא ממנים את הסגנים הקבועים, זה כמו כל נושאי התפקידים בכנסת נעשה ברגע שיושלם המשא ומתן הקואליציוני.

זאב אלקין: כשיהיה ברור מי בקואליציה ומי באופוזיציה, יהיה ברור מי בכנסת ומי בממשלה, ואז מתיישבים ומסדרים את כל המבנה של הכנסת – ראשי ועדות, סגנים.

זאב אלקין: אם כבר מדברים על זה, כדאי שתדעו, שהחוק קובע היום שניתן למנות שבעה סגנים ליושב ראש הכנסת ויש סמכות של ועדת הכנסת, ברוב של שלושת רבעי חברי ועדת הכנסת – כשמקרה הזה הוועדה מסדרת מתפקדת עדיין כוועדת הכנסת – להרחיב את זה לתשעה.

זאב אלקין: אני עוד לא יודע, עוד לא היה שיח בין הקואליציה לבין האופוזיציה אם זה יישאר שבעה או תשעה, כי זה נושא שידרוש הסכמות בין הקואליציה לאופוזיציה, שלושת רבעי זה רוב גדול והוא דורש הסכמה.

זאב אלקין: בדרך כלל החלוקה היא לפי גודל הסיעות, לפעמים סיעות קטנות מייצרות מבנה שמאפשר להן לעשות את זה בתחלופה, מעין רוטציות כאלה, ואפילו שינינו את התקנון שמאפשר היום לבצע את הרוטציות.

זאב אלקין: פעם היתה בעיה, כי סגן הוא כמו יושב ראש, כשהוא התמנה, לא היתה אפשרות לפטר אותו.

זאב אלקין: היום יש אפשרות למנות סגנים לפרקי זמן קבועים מראש שוועדת הכנסת קובעת, ולכן זה מה שמאפשר ניהול תקין של רוטציות ויאפשר לוועדת הכנסת להגיע פה לאיזשהו הסדר, שעוד לא התחלנו לעסוק בו, אבל ברגע שתתברר התמונה, נתחיל לעסוק בו.

זאב אלקין: הוא לא מסובך מדי, כי זה תמיד נעשה לפי מספרים ובצורה מסודרת ובהסכמות.

זאב אלקין: אחר כך, כבר אחרי שתהיה חלוקה בין הסיעות, כל סיעה תבחר את הנציגים שלה במסגרת המכסות שיועדו לה.

זאב אלקין: אבל כפי שאמרתי, כל זה נעשה ביום שאחרי, למעשה מיד לאחר הקמת ממשלה או כבר כשברור מי הממשלה והונחו ההסכמים הקואליציוניים על שולחן הכנסת.

זאב אלקין: היועצת המשפטית מפנה את תשומת לבי, שאפילו בפעם שעברה כשהצבענו על המינוי של שני סגנים זמניים, מראש נאמר שזה כדי שלא ניכנס לבעיה של עזיבת התפקיד, שבתוקף עד למינוי הסגנים הקבועים, וגם הפעם נצביע עם ההתניה הזאת, שלא תהיה פה שגגה ואיזושהי בעיה לאחר מכן.

יעקב מרגי: בדרך כלל הפוליטיקאים לא נאחזים בתפקיד...

זאב אלקין: אף פעם, אף פעם...

אברהם נגוסה: לא מדובר פה על עניין פרסונלי.

זאב אלקין: החלוקה היא סיעתית.

זאב אלקין: לגבי הקבועים, החלוקה היא סיעתית, ולאחר מכן כל סיעה קובעת את הפרסונות, כמו כל דבר בכנסת, גם ראשי ועדות, גם חברי ועדות.

זאב אלקין: בסוף הבחירה היא פרסונלית.

זאב אלקין: כשסיעה מסוימת מודיעה מי האדם, הבחירה שנעשית בוועדה הרלוונטית ובהמלצות ועדת הכנסת היא פרסונלית, אבל קודם מסכמים את החלוקה בין הסיעות, ואז כל סיעה במנגנונים שיש לה קובעת את זה, כל סיעה והדרך שלה.

זאב אלקין: עד כאן היה ההסבר לגבי המצב הקבוע.

זאב אלקין: כל סיעה יכולה לעשות חישוב בערך כמה מגיע לה.

זאב אלקין: תחשבו את הפרופורציות.

זאב אלקין: אם יש 120 חברי כנסת, בין שבעה לתשעה סגנים, כל סיעה יכולה לחשב כמה מגיע לה מבחינת הסגנים ומה יקרה כאן.

זאב אלקין: גם שומרים על איזשהו איזון בין קואליציה לאופוזיציה.

זאב אלקין: הקואליציה שומרת לעצמה את הרוב.

זאב אלקין: בדרך כלל, אם זה שבעה סגנים, אני מניח שזה יתחלק 3-4, ואם זה תשעה, זה יתחלק 4-5, אבל זו בערך החלוקה של הנשיאות.

זאב אלקין: כשברור מי הקואליציה ומי האופוזיציה, הן ביניהן מגיעות להסדרים של הרוטציות הרלוונטיות.

זאב אלקין: כפי שאמרתי, כדי שהכנסת תוכל לתפקד, כרגע המסורת היא תמיד לבחור שני חברי כנסת.

זאב אלקין: בדרך כלל מנסים גם פה, אם יש איזשהו כיוון קריאה מהקואליציה ומהאופוזיציה לבחור אחד מהקואליציה המסתמנת ואחד מהאופוזיציה המסתמנת, זה לא תמיד תואם את המצב הסופי של הקמת הממשלה, כי לפעמים יש טוויסטים בעלילה ומי שנחשב אופוזיציה הופך לקואליציה ולהפך.

יואב בן צור: את מי אתה מחשיב קואליציה?

זאב אלקין: הקואליציה המסתמנת זה מי שמנהל משא ומתן, ככה מקובל, לכאורה המפלגות שהביעו את רצונן לשמש תחת מועמד לראשות ממשלה, שכרגע אני מייצג אותו פה, אבל בדרך כלל כך הכנסת עובדת.

זאב אלקין: להגיד לכם שזה ודאי?

זאב אלקין: לא, כי לפעמים יכולה להיות מפלגה שמנהלת משא - - -

אורי מקלב: יכול להיות שכרגע האמירה השנייה של חבר הכנסת אלקין, שלא תמיד יודעים, צריכה יותר להדאיג אותך מאשר החשיבה מי הקואליציה ומי האופוזיציה.

זאב אלקין: חבר הכנסת מקלב, אני כבר אדם מנוסה, ולכן אני לא רוצה להציג מצג שווא בפני חברי הכנסת.

זאב אלקין: אני מעדיף לסייג את עצמי, כי יגידו לי אחר כך: אמרת ככה - - -

אורי מקלב: הסתכלתי גם על שפת הגוף שלך כשאמרת את זה, וזה הדאיג אותי.

אורי מקלב: זה היה שילוב של כל הדברים יחד.

יואב בן צור: אבל גם מי שמרכיב את הממשלה לא נשאר בסוף זה שמרכיב.

זאב אלקין: אני דווקא לא חושב שהיה תקדים לאחר בחירות, שמי שהוטלה עליו מלאכת הרכבת הממשלה לאחר בחירות, הוא לא זה - - -

<ירדנה מלר-הורוביץ: זה היה באמצע קדנציה.

זאב אלקין: אתה מדבר על ממשלת אחדות שהוקמה, בסוף הקימו אחדות.

זאב אלקין: בדרך כלל בתחילת הקדנציה, מי שהוטל עליו, לפי המסורת הישראלית, הוא גם זה שבסוף מרכיב.

זאב אלקין: אני מקווה שזה לא - - -

אורי מקלב: אתה משאיר אותנו במתח כזה גדול מי המומלצים.

זאב אלקין: אני מיד עובר על זה.

זאב אלקין: יושב ראש הכנסת בא בדברים – חלק זה הוא עשה, חלק לפי בקשתו אני עשיתי – עם נציגי הסיעות וראשי המפלגות לפי הקואליציה-אופוזיציה המסתמנת כדי שיהיו שני חברי כנסת מנוסים.

זאב אלקין: ההמלצה שהגיעו אליה היא חבר הכנסת וקנין וחבר הכנסת נחמן שי.

זאב אלקין: שניהם חברי כנסת מנוסים, שניהם היו כבר סגני יושב ראש הכנסת מספר פעמים, וההמלצה היא להביא את שניהם למינוי כסגנים זמניים עד למינוי הסגנים הקבועים על ידי הוועדה המסדרת או ועדת הכנסת, מי שאז יהיה הרלוונטי.

זאב אלקין: אני מביא את ההמלצה הזאת בפני הוועדה.

זאב אלקין: אני יודע שחבר הכנסת כבל תיאם את זה עם המפלגות שהוא מייצג.

זאב אלקין: אני גם באתי בדברים עם נציגי הסיעות המיועדות להיות בקואליציה, וזה תואם – עם חלק מהאנשים דיבר יושב ראש הכנסת עצמו, ואני מביא את זה כאן לאישור הפורמלי של הוועדה המסדרת.

זאב אלקין: מי בעד ההמלצה הזאת?

זאב אלקין: מי נגד?

זאב אלקין: מי נמנע?

זאב אלקין: הצבעה בעד – פה אחד ההמלצה אושרה פה אחד.

זאב אלקין: דבר שלישי הוא קצת בלתי שגרתי, אבל כדי לחסוך לנו עוד כינוס פורמלי מיותר ביום שני.

זאב אלקין: לפי החוק, כידוע, ברגע שיושב ראש הכנסת נעדר מהארץ, אחד הסגנים צריך למלא את מקומו, לפי בקשת יושב הראש ואישור של ועדת הכנסת או ועדה מסדרת שממלאת את תפקידה.

זאב אלקין: אמנם עוד לא בחרנו סופית את הסגנים, כי הם ייבחרו סופית רק באישור המליאה שיבוא כנראה ביום שני, אבל כדי לא לכנס את עצמנו עוד פעם לעניין הפורמלי הזה, בעצה אחת עם הייעוץ המשפטי, קיבלנו כבר פנייה מיושב ראש הכנסת שמבקש להיעדר מהארץ מ-26 באפריל עד ה-29 באפריל, מיום ראשון עד יום רביעי, כמעט שבוע עבודה של הכנסת.

זאב אלקין: יושב ראש הכנסת מבקש למנות בתור ממלא מקומו את חבר הכנסת יצחק וקנין, על תנאי כמובן שהמליאה תאשר את עצם היותו סגן יושב ראש הכנסת.

זאב אלקין: אם לא, כמובן שההחלטה שלנו אם לאשר את בקשת יושב הראש תהיה בטלה ונצטרך להתכנס עוד פעם ולחפש מועמדים אחרים.

זאב אלקין: אלה הם התאריכים מ-26 עד 29 באפריל, יום ראשון עד רביעי.

זאב אלקין: מי בעד אישור בקשת יושב ראש הכנסת?

זאב אלקין: מי נגד ?

זאב אלקין: מי נמנע?

זאב אלקין: הצבעה בעד – פה אחד בקשת יושב ראש הכנסת לבחירת סגן בעת היעדרו אושרה.

זאב אלקין: הבקשה אושרה.

זאב אלקין: אין לנו עוד נושאים על סדר היום.

זאב אלקין: לפני שאני נועל את הישיבה, אני רק אודיע – אמנם לא נמצאים פה נציגי כל הסיעות, אבל חלק מהסיעות – שכבר התחילה איזושהי עבודה טכנית להכנה לפיזור סופי של מקומות בוועדות.

זאב אלקין: הכנו איזשהו תחשיב כמה מקומות מגיעים לכל סיעה, בהנחה שמספר חברי הוועדות יישאר כמו בכנסת הקודמת.

זאב אלקין: זה לא הכרחי פורמלית, אבל נדמה לי שכבר שתי כנסות זה אותו מספר וזה עובד לא רע.

זאב אלקין: לכן אני מציע לראשי הסיעות, ואם ראשי הסיעות לא כאן, תעבירו להם לבוא אתי בדברים ולהתחיל את השיח לחלוקה של המקומות הקבועים בוועדות.

זאב אלקין: זה תהליך שלוקח זמן.

זאב אלקין: אמנם אי אפשר לסיים אותו עד שיודעים סופית מי בקואליציה ומי באופוזיציה, כי רק אז יודעים גם מי יושב ראש איזו ועדה וזה משפיע על האיוש, המספרים וגם של החברים בוועדות השונות, אבל את תחילת התהליך כבר אפשר לעשות ואיזשהו תהליך מחשבה ראשוני בסיעות של איזה ועדות וכמה מקומות רוצים.

זאב אלקין: את זה כבר אפשר, כי כרגע מה שיש זה תחשיב כללי כמה מקומות בסך הוועדות מגיעים לכל סיעה, שהוא תחשיב מתמטי.

זאב אלקין: אני ממליץ לראשי הסיעות לבוא אתי בדברים ולהתחיל את השיח הזה.

יואב בן צור: שישלח את זה במייל?

זאב אלקין: שראש הסיעה יפנה אלי ונדבר.

זאב אלקין: תודה רבה, הישיבה נעולה.